Vondelkerk

Vondelova cerkev (nizozemsko: Vondelkerk) je bila cerkvena stavba na Vondelstraat (Vondelovi ulici) v Amsterdamu. Med 1880 do 1977 je bila stavba, delo arhitekta Pierra Cuypersa, rimskokatoliška župnijska cerkev Najsvetejšega Srca Jezusovega. Po desakralizaciji je bila glavna ladja v uporabi za koncerte in druge namene, preostali deli pa so bili oddani v najem kot pisarniški prostori. Prvotni zvonik je bil uničen v požaru novembra 1904 in nato obnovljen po načrtih Josepha Cuypersa, sina Pierra Cuypersa. V zgodnjih jutranjih urah 1. januarja 2026 je izbruhnil še en požar, zvonik je bil uničen, deli stavbe pa so se zrušili. Zgodovina Načrtovanje in gradnja Okoli leta 1870 so začeli s pripravo načrtov za gradnjo cerkve v bližini Vondelparka, za katere je bil izbran arhitekt Pierre Cuypers. Cuypers je tej neogotski cerkvi posvetil posebno pozornost, saj jo je lahko videl iz svojega stanovanja. Leta 1873 je bila organizirana državna loterija za financiranje dokončanja cerkve. Kraljica Sofija Württemberška je za loterijo podarila dve dragoceni salonski svetilki, papež Pij IX. pa je prispeval drago kamejo. Cerkev je bila predana v uporabo 16. junija 1880. Cuypers je Vondelkerk zasnoval po srednjeveških zgledih, pri čemer je za zvonik uporabil sodobne tehnike, kot so jeklene konstrukcije. »Zvonik mora biti visok; nizek zvonik je gnusoba,« je bil znan Cuypersov citat, ki razloži prvotni petdesetmetrski zvonik. Prvotni vhod je bil na južni strani. Za cerkev je bila značilna uporaba barvne opeke, predvsem temno in svetlo rdeče za stebre. Oboki so imeli rumena polja in zeleno-bela rebra. Požar leta 1904 V velikem požaru leta 1904 je bil ta prvotni zvonik izgubljen. Zahvaljujoč domiselni konstrukciji iz jeklenega obroča, na kateri je stolp slonel, je bil preostali del cerkve ohranjen. Rekonstrukcija stolpa je sledila načrtom Josepha Cuypersa in je bila, tako kot prvotna konstrukcija, omogočena s številnimi donacijami, tudi od nekatoličanov. Prenova Ob stranskih ladjah so bile nameščene ploščice kot ozadje za križev pot. Na konzolah stebrov so stali kipi svetnikov. Ti so bili v 70. letih 20. stoletja prodani na dražbi in odstranjeni. Na sredini cerkve, gledano naravnost navzgor, je bilo mogoče videti ščit, ki je na modrem ozadju simbolično prikazoval sveto mesto Jeruzalem. Vitraži so med drugim upodabljali štiri evangeliste: Marka, Mateja, Luka in Janeza. Opustitev Avgusta 1978 je bila cerkvena stavba po nasvetu škofije Haarlem - Amsterdam zaradi statične nestabilnosti zaprta. 12. oktobra 1979 je škofija cerkev prodala investitorju za en gulden. Stavbo so nato zasedli skvoterji. Stichting Vondelkerk (Fundacija Vondelove cerkve), ustanovljena 2. oktobra 1980, je novembra 1984 stavbo kupila, da bi jo ohranila in obnovila. 31. decembra 1993 je lastništvo prešlo na Amsterdamski mestni spomeniški sklad. Vondelkerk je obnovil arhitekt André van Stigt in jo tako ohranil kot večnamensko stavbo za prireditve in pisarne; nekdanji prezbiterij so preuredili v garderobo. Požar leta 2026 V noči na novoletni dan leta 2026 je okoli 00:50 v cerkvenem zvoniku izbruhnil požar. Zvonik in del glavne ladje sta se zaradi tega zrušila. Zaradi nevarnosti širjenja ognja in močnega dima so bili bližnji prebivalci evakuirani. Ogenj se je razširil po celotni strehi, za gašenje pa so bile uporabljene velike količine vode iz Vondelparka. Požar je stavbo skoraj popolnoma uničil, ostale so samo zunanje stene. Sprva so se bali, da cerkve ni mogoče rešiti, vendar pa so dan kasneje geodeti in drugi strokovnjaki ocenili, da je mogoča popolna obnova. Galerija Viri Zunanje povezave Arhivirano spletno mesto podjetij v cerkvi Vondel Cerkev Vondel na Stadsherstel.nl Zgodovina Vondelove cerkve, Stadsherstel Amsterdam